b'\n_START_ARTICLE_\nSvjetsko prvenstvo u nogometu - \xc5\xa0vedska 1958.\n_START_SECTION_\nIzbor doma\xc4\x87ina\n_START_PARAGRAPH_\nZa doma\xc4\x87instvo Svjetskog prvenstva 1958. godine zanimanje su iskazali Argentina, \xc4\x8cile, Meksiko i \xc5\xa0vedska. Na kongresu FIFA-e odr\xc5\xbeanom u Rio de Janeiru 23. lipnja 1950. godine odlu\xc4\x8deno je da doma\xc4\x87in prvenstva bude \xc5\xa0vedska, koja je do tada \xc4\x8dak pet puta isticala kandidaturu. U to vrijeme je \xc5\xa0vedska nogometna reprezentacija igrala najbolji nogomet na Skandinavskom poluotoku i postizala najbolje rezultate na me\xc4\x91unarodnim natjecanjima (zlato na Olimpijskim igrama 1948. godine i bronca na Olimpijskim igrama 1952. godine)\n_START_SECTION_\nIzlu\xc4\x8dno natjecanje\n_START_PARAGRAPH_\nU izlu\xc4\x8dnom natjecanju sudjelovalo je 53 mom\xc4\x8dadi, odigrano je 89 utakmica i na njima postignut 341 pogodak. Izravni plasman na Svjetsko prvenstvo ostvarila je Zapadna Njema\xc4\x8dka kao svjetski prvak, te doma\xc4\x87in \xc5\xa0vedska. Po prvi puta na svjetskom prvenstvu zaigrala je i vrlo jaka reprezentacija SSSR-a (olimpijsko zlato 1956. godine) koja je tek u doigravanju bila bolja od Poljske. Ma\xc4\x91arska reprezentacija, iako oslabljena zbog emigracije najboljih igra\xc4\x8da nakon Ma\xc4\x91arske revolucije 1956. godine, uspjela je izboriti plasman na prvenstvo. Zanimljivo, Afrika i Azija nisu dobile predstavnike na svjetskom prvenstvu jer su Egipat, Sudan i Indonezija odustali igrati utakmicu protiv Izraela. Naknadno je Wales kao drugoplasirana mom\xc4\x8dad 4. izlu\xc4\x8dne skupine dobio priliku da u dvije utakmice protiv Izraela izbori plasman na prvenstvo. Tako su sve \xc4\x8detiri Britanske mom\xc4\x8dadi: Engleska, \xc5\xa0kotska, Sjeverna Irska (pobjednici izlu\xc4\x8dnih skupina) i Wales izborili nastup u \xc5\xa0vedskoj. Jugoslavija je ostvarila plasman na Svjetsko prvenstvo bez poraza (dvije doma\xc4\x87e pobjede i dva neodlu\xc4\x8dena ishoda u gostima) u susretima s Rumunjskom i Gr\xc4\x8dkom. Prvenstvo su jo\xc5\xa1 izborili pobjednici ostalih izlu\xc4\x8dnih skupina: Francuska, \xc4\x8cehoslova\xc4\x8dka, Austrija, Meksiko, Brazil, Argentina i Paragvaj koji je uspio eliminirati dvostruke svjetske prvake Urugvaj.\n_START_SECTION_\nNatjecateljski sustav\n_START_PARAGRAPH_\n\xc5\xa0esnaest mom\xc4\x8dadi bilo je podijeljeno u \xc4\x8detiri skupine po \xc4\x8detiri, te je svaka mom\xc4\x8dad igrala sa svakom u skupini. Pobjeda je donosila dva boda, neodlu\xc4\x8deni ishod jedan bod, a poraz niti jedan bod. U slu\xc4\x8daju istog broja osvojenih bodova, o plasmanu na ljestvici nije odlu\xc4\x8divala razlika pogodaka, ve\xc4\x87 dodatna utakmica koja se morala odigrati izme\xc4\x91u mom\xc4\x8dadi s istim brojem osvojenih bodova. Po dvije najbolje mom\xc4\x8dadi iz svake skupine plasirale su se u \xc4\x8detvrtzavr\xc5\xa1nicu u kojoj se do zavr\xc5\xa1nice igralo kup sustavom.'